b"\n_START_ARTICLE_\nMarc Rosich\n_START_SECTION_\nBiografia\n_START_PARAGRAPH_\nLlicenciat en Periodisme i Traducci\xc3\xb3 i interpretaci\xc3\xb3, i format en l'escriptura dram\xc3\xa0tica als seminaris de l'Obrador de la Sala Beckett. \xc3\x89s dramaturg, director d'escena, actor accidental i traductor literari._NEWLINE_Al TNC s'han pogut veure diverses adaptacions dram\xc3\xa0tiques seves de material narratiu: Mequinensa, a partir de l'obra de Jes\xc3\xbas Moncada (Dir. Xicu Mas\xc3\xb3, 2012); Pedra de tartera de Maria Barbal (Dir. Lurdes Barba, 2011) i juntament_NEWLINE_amb Rafel Duran, Mort de dama, de Lloren\xc3\xa7 Villalonga (Premi Esc\xc3\xa8nica 2010 a la Millor adaptaci\xc3\xb3)._NEWLINE_Col\xc2\xb7laborador a la dramat\xc3\xbargia habitual de Calixto Bieito en espectacles com: Camino Real de Tennessee Williams; Forests, a partir de diferents peces de Shakespeare; El gran teatro del mundo de Calder\xc3\xb3n; Voices, a modern passion; Don Carlos de Friedrich Schiller; Tirant lo Blanc de Joanot Martorell i Plataforma de Michel Houellebecq._NEWLINE_Altres dramat\xc3\xbargies que ha signat s\xc3\xb3n la versi\xc3\xb3 de Hedda Gabler d'Ibsen dirigida per David Selvas al Teatre Lliure, i Falstaff, a partir d'Enric IV de Shakespeare, amb el director Andr\xc3\xa9s Lima al Centro Dram\xc3\xa1tico Nacional._NEWLINE_Entre els seus textos originals destaquen: Rive Gauche; Car Wash (tren de rentat), N&N, n\xc3\xbaria i nacho, De Manolo a Escobar; Surabaya (obra finalista al Premi Fundaci\xc3\xb3 Romea 2004) i Copi i Oca\xc3\xb1a, al purgatori._NEWLINE_En l'\xc3\xa0mbit de l'\xc3\xb2pera destaca l'estrena al Gran Teatre del Liceu de l'\xc3\xb2pera de cambra Di\xc3\xa0legs de Tirant e Carmensina, amb m\xc3\xbasica de Joan Magran\xc3\xa9 i llibret de Marc Rosich._NEWLINE_En el camp del teatre infantil, ha escrit textos per a les companyies Teatre Obligatori, Clownx Teatre i El Repl\xc3\xa0."